Publication: Magyar Közlöny
Issue: MK-2001-115 (Year: 2001, Number: 115)
Era: 1990-2004
Section: Az Alkotmánybíróság a 2/2001. (I. 17.) AB határozatában megállapította: „Az Alkotmány 44/A. § (1) bekezdés
Paragraph Index: 841

a) pont], illetőleg e hatáskör gyakorlásához minősített többség szükséges [Ötv. 15. § (1) bekezdése]. Az Ötv. e rendelkezései egyértelműen kifejezésre juttatják azt, hogy az Ötv. 1. § (2) bekezdésében részletezett helyi közügyek önkormányzati rendelettel történő szabályozása egyidejűleg a közhatalom helyi gyakorlásának normatív formában való megtestesülését is jelenti. Ez a körülmény egyrészt megjeleníti kifelé az önkormányzatot, másrészt parancsolóan szükségessé teszi a fokozottabb alkotmányi védelmet.” (ABK 2001. január 6., 10.) A fővárosi kerületnek — figyelemmel az önálló szabályozás alapjogi védelmére — értelemszerűen nem csupán annyi volt a mozgástere, hogy a BVSZ rendelkezéseit szó szerint ismételje, mivel ha az lett volna, akkor az Ör. megalkotásának nem lett volna értelme. A BVSZ és az Ör. törvényi keretek közötti eltérése tehát fogalmilag szükségszerű. A vizsgálandó kérdés nem az, amit az indítvány kifogásol, hogy az Ör. „több ponton eltér” a BVSZ-től, hanem az, hogy a két önkormányzati rendelet közötti szükségszerű eltérés valóban ellentéthez vezetett-e, vagyis a felhatalmazás túllépéséről van-e szó. Az Ét. 14. § (2) bekezdésében meghatározott fővárosi építési keretszabályzatról, illetőleg az Ét. 14. § (3) bekezdésében meghatározott kerületi építési szabályzatról szóló önkormányzati rendeletek közötti eltérés szükségszerű, ellenkező esetben a törvényalkotó vagy az egyik vagy a másik önkormányzatnak biztosított volna csak felhatalmazást a jogalkotásra. A fővárosi rendelet keretjellegéből adódóan értelemszerű, hogy bár a szabályozás tárgya megegyezik, a BVSZ keretein belül a helyi sajátosságoknak megfelelő rendelkezéseket az Ör. tartalmazza. Az a kitétel, hogy a fővárosi kerületi önkormányzatoknak a fővárosi rendelet keretein belül van lehetőségük a jogalkotásra, nem állít fel közöttük hierarchikus rendet. Mind az Ötv., mind az Ét. szabályai megerősítik azt az alkotmányos szabályt, miszerint a fővárosban a kétszintű önkormányzás alapelve mentén, az önkormányzati rendeletalkotásra történő felhatalmazás az önkormányzatokat megillető — és a fővárosban megosztott — feladatellátáshoz kapcsolódik. 2001/115. szám „A főváros önkormányzati rendszerét a fővárosi és a kerületi önkormányzatok jogállását, feladat- és hatáskörét az Ötv.-nek az 1994. évi LXIII. törvénnyel megállapított VII. fejezete határozza meg. Az Ötv. e fejezetében foglaltak alapján a feladat- és hatásköröknek a fővárosi önkormányzat és a kerületi önkormányzatok közötti megosztása alapvetően eltér a települési önkormányzatok és a megyei önkormányzatok közötti feladat- és hatáskörmegosztástól, ebből következően a fővárosi és kerületi önkormányzatok jogállása is különbözik más helyi önkormányzatok jogállásától. Ez a jogállásbeli különbségtétel a fővárosnak az országban betöltött különleges helyzetéből, valamint abból a tényből következik, hogy a főváros egésze alkot egy természetes földrajzi egységet, egy települést. A fővárosnak ez a sajátos helyzete tükröződik az Alkotmány 42. §-ában is, amikor a helyi önkormányzáshoz való jog meghatározása során a települések között és egy egységhez tartozóként említi a fővárost és kerületeit. A főváros egy település, amelyen belül — a település nagyságára, funkcióira tekintettel — több önkormányzat, kétszintű önkormányzati rendszer működik, amelyre a települési és megyei önkormányzatok közötti feladat- és hatáskörmegosztás elveit analóg módon alkalmazni nem lehet. Vannak ugyanis olyan települési önkormányzati feladat- és hatáskörök, amelyek amiatt, mert a főváros egészét, illetőleg több kerületet érintenek, nem utalhatók a kerületi önkormányzatok feladat- és hatáskörébe, ezért a törvény a más települések esetén a települési önkormányzatot megillető feladat- és hatásköröket is meg kell, hogy ossza a főváros és a kerületek önkormányzatai között. Erre tekintettel az Ötv. 63. §-ának

Source: https://magyarkozlony.hu/hivatalos-lapok/8fe82eafa7afd01d11991621bc1328062e77108e/dokumentumok/7365d56ddf4b0f7eda48dc850e353443ee726d5c/letoltes